《答侯少府》
唐代·高适

常日好读书，晚年学垂纶。漆园多乔木，睢水清粼粼。

诏书下柴多，天命敢逡巡。赫赫三伏时，十日到咸秦。

褐衣不得见，黄绶翻在身。吏道顿羁束，生涯难重陈。

北使经大寒，关山饶苦辛。边兵若刍狗，战骨成埃尘。

行矣勿复言，归欤伤我神。如何燕赵陲，忽遇平生亲。

开馆纳征骑，弹弦娱远宾。飘飖天地间，一别方兹晨。

东道有佳作，南朝无此人。性灵出万象，风骨超常伦。

吾党谢王粲，群贤推郄诜。明时取秀才，落日过蒲津。

节苦名已富，禄微家转贫。相逢愧薄游，抚己荷陶钧。

心事正堪尽，离居宁太频。两河归路遥，二月芳草新。

柳接滹沱暗，莺连渤海春。谁谓行路难，猥当希代珍。

提握每终日，相思犹比邻。江海有扁舟，丘园有角巾。

君意定何适，我怀知所遵。浮沉各异宜，老大贵全真。

莫作云霄计，遑遑随缙绅。

作者简介：高适（704—765年），字达夫，一字仲武，渤海蓨（今河北景县）人，后迁居宋州宋城（今河南商丘睢阳）。安东都护高侃之孙，唐代大臣、诗人。曾任刑部侍郎、散骑常侍，封渤海县侯，世称高常侍。于永泰元年正月病逝，卒赠礼部尚书，谥号忠。作为著名边塞诗人，高适与岑参并称“高岑”，与岑参、王昌龄、王之涣合称“边塞四诗人”。其诗笔力雄健，气势奔放，洋溢着盛唐时期所特有的奋发进取、蓬勃向上的时代精神。有文集二十卷。